На основу члана 119. став 1. тачка 1) Закона о основама система образовања и васпитања ("Сл. гласник РС", бр. 88/2018 - даље: Закон) и члана 115.став 1.тачка 1). Статута ОШ"Петар Лековић" Пожега, Школски одбор је на седници одржаној дана 05.4.2018. године донео

ПРАВИЛНИК

**О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ УЧЕНИКА ЗА ВРЕМЕ ОСТВАРИВАЊА ОБРАЗОВНО-ВАСПИТНОГ РАДА И ДРУГИХ АКТИВНОСТИ КОЈЕ ОРГАНИЗУЈЕ ОШ“ПЕТРА ЛЕКОВИЋ“ПОЖЕГА**

**I Основне одредбе**

Члан 1.

Правилником о мерама, начину и поступку заштите и безбедности ученика за време остваривања образовно-васпитног рада и других активности које организује ОШ“Петар Лековић“Пожега (у даљем тексту: Правилник) прописују се мере, начин и поступак заштите и безбедности ученика Основне школе“Петар Лековић“Пожега (у даљем тексту: Школа) и начин њиховог спровођења и одговорност запослених и ученика за неизвршавање одредаба овог Правилника.

Заштита и безбедност ученика обезбеђују се у складу са ближим условима, облицима, мерама, начину, поступку и смерницама за заштиту и безбедност ученика, које прописује министар просвете.

Члан 2.

Средства за спровођење мера из члана 1. овог Правилника, на начин прописан овим Правилником, обезбеђују се у буџету јединице локалне самоуправе, у складу са чланом 189. став 1. тачка 8) Закона.

Члан 3.

Овим правилником, обезбеђује се ученицима право на заштиту и безбедност:

• у школској згради и школском дворишту;

• на путу између куће и Школе;

• ван школске зграде и школског дворишта - за време остваривања образовно-васпитног рада или других наставних и ваннаставних активности које организује Школа.

Члан 4.

Одељенски старешина и предметни наставници у обавези су да у свакодневном контакту са ученицима, а нарочито на часовима одељенске заједнице и одељенског старешине, ученике упознају са опасностима са којима се могу суочити за време боравка у школи и извођења других активности које организује Школа, као и са начином понашања којим се те опасности могу избећи или отклонити.

Члан 5.

Одредбе овог Правилника дужни су да поштују сви запослени у Школи, ученици, родитељи, односно други законски заступници (даље: родитељи) и трећа лица када се налазе у школској згради, школском дворишту или на другом месту на којем се остварује образовно-васпитни рад или друга активност у организацији Школе.

Члан 6.

Неспровођење и непридржавање мера, начина и поступка заштите и безбедности од стране запослених, прописаних овим правилником, сматра се тежом повредом радних обавеза, за коју се води дисциплински поступак, у складу са Законом. Дисциплинска одговорност запослених не искључује кривичну и материјалну одговорност.

Свесно непридржавање правила и мера безбедности од стране ученика, прописаних овим правилником, сматра се тежом повредом обавеза ученика, за коју се води васпитно-дисциплински поступак, у складу са Законом.

Члан 7.

Запослени, родитељи и ученици обавезни су да директору, помоћнику директора, секретару Школе, дежурном наставнику или другом овлашћеном лицу пријаве сваку појаву за коју посумњају да би могла да угрози безбедност ученика.

Члан 8.

Посебна обавеза директора, помоћника директора и особе која је задужена за противпожарну заштиту, је да повремено, без претходне најаве, а најмање једном годишње, проверава да ли се спроводе мере за остваривање заштите и безбедности ученика.

Неспровођење мера безбедности и заштите ученика, прописаних овим Правилником, представља разлог за разрешење директора, у складу са Законом.

Члан 9.

На материју коју уређује овај Правилник сходно се примењују одредбе других општих аката Школе чија је примена од значаја за остваривање заштите и безбедности ученика.

**Члан 10.**

У циљу заштите и безбедности ученика, Школа предузима следеће мере:

1) свакодневна сарадња са државним органима и органима једнице локалне самоуправе;

2) дежурство наставника и помоћно-техничког особља;

3) осигурање ученика;

4)обезбеђивање свих елемената заштите од пожара, поплава, удара грома и других елементарних непогода које могу угрозити безбедност ученика Школе;

5) друге мере у циљу заштите и безбедности ученика, утврђене законом и општим актом Школе.

**Члан 11.**

У поступку прописивања и извршавања мера заштите и безбедности ученика Школа сарађује са:

1. родитељима
2. локалном самоуправом ,
3. Министарством просвете, науке и техмолошког развоја;
4. Министарством грађевине, саобраћаја и инфраструктуре;
5. Министарством унутрашњих послова- ПС у Пожеги;
6. Центром за социјални рад у Пожеги,

7) Владиним и невладиним организацијама.

**II САРАДЊА СА ДРЖАВНИМ ОРГАНИМА И ОРГАНИМА ЛОКАЛНЕ САМОУПРАВЕ**

**1.Сарадња са локалном самоуправом**

**Члан 12.**

Школа води уредну евиденцију о редовном похађању наставе свих уписаних ученика, као и евиденцију о деци доспелој за упис у први разред коју добија од надлежног органа.

Школа је дужна да обавести родитеља, односно другог законског заступника и јединицу локалне самоуправе о детету које није уписано у први разред, најкасније 15 дана пре почетка школске године.

Школа је дужна да обавести родитеља, односно другог законског заступника о ученику који нередовно похађа или је престао да похађа наставу, најкасније два дана од дана престанка похађања наставе.

Ако родитељ, односно други законски заступник по пријему обавештења из става 3. овог члана не обезбеди да у року од три дана ученик настави редовно да похађа наставу, односно не обавести Школу о разлозима изостајања ученика, Школа одмах обавештава јединицу локалне самоуправе.

.

**2.Сарадња са Министарством просвете, науке технолошког развоја**

**Члан 13.**

У сарадњи са Министарством просвете, науке и технолошког развоја, Школа се стара да сви облици васпитно-образовног рада теку без застоја и проблема , да свеукупни односи учесника наставног процеса буду такви да ученици Школе буду заштићени од свих облика дискриминације и насиља.

**3.Сарадња са Министарством грађевинарства, саобраћаја и инфраструктуре**

**Члан 14.**

Уз помоћ надлежних служби Министарства грађевинарства, саобраћаја и инфраструктуре, Школа се стара да саобраћајна сигнализација у околини Школе буде постављена на начин који ће се обезбедити максимална безбедности ученика приликом доласка и одласка из Школе.

**4.Сарадња са Министарством унутрашњих послова**

**Члан 15.**

Овај вид сарадње одвија се првенствено кроз свакодневни обилазак Школе и околине од стране патроле МУП-а, ради контролисања услова за несметан рад Школе и спречавање настанка потенцијалних проблема, сарадња кроз институцију школског полицајца, контрола превентивно техничке и противпожарне заштите и едукативне активности и кампање.

Школа, такође, остварује сарадњу са надлежним инспекторима службе за малолетничку делинквенцију, којима се пријављује свака ситуација у Школи или у понашању ученика која може довести до деликвентног понашања, како би се спречила на време и тиме остварила безбедност других ученика у школи.

У време ваннаставних активности везаних за Школу (екскурзије, рекреативна настава и сл.) Школа је у обавези да благовремено пријави свако путовање ученика, како би радници МУП-а обавили преглед ангажованих аутобуса и старали се о безбедности ученика за време трајања путовања.

У време одржавања културних, спортских и других активности, Школа је у обавези да благовремено пријави датум и време одржавања како би радници МУП-а вршили конктролу и безбедност ученика у том времену.

На часовима редовне наставе , одељенских заједница и саобраћајне секције едуковати ученике у циљу подизања саобраћајне културе.

**5.Сарадња са Центром са социјални рад**

**Члан 16.**

Педагошко-психолошка служба Школе, у сарадњи са одељенским старешином, остварује увид у породичне прилике, кад уочи промене у понашању ученика и у случају констатације да постоји недовољна брига и надзор у породици, обраћа се Центру за социјани рад у Пожеги, у циљу предузимања мера ради помоћи ученику.

Школа је дужна да обавести родитеља, односно другог законског заступника о ученику који нередовно похађа или је престао да похађа наставу, најкасније два дана од дана престанка похађања наставе.

Ако родитељ, односно други законски заступник по пријему обавештења из става 3. овог члана не обезбеди да у року од три дана ученик настави редовно да похађа наставу, односно не обавести Школу о разлозима изостајања ученика, Школа одмах обавештава надлежну установу социјалне заштите.

**III Заштита и безбедност у школској згради и школском дворишту**

**1.Заштита и безбедност од поступака других лица**

**Члан 17.**

Заштита и безбедност ученика од поступака других лица обухвата заштиту и безбедност од:

1) дискриминације;

2) насиља, злостављања и занемаривања;

3) понашања које вређа углед, част или достојанство;

4) страначког организовања и деловања.

**Члан 18.**

Остваривању овог вида заштите и безбедности ученика служе поштовање одредаба Правила понашања у Школи и активности Стручног тима за заштиту од дискриминације, насиља, злостављања и занемаривања.

Поред тога, остваривању заштите и безбедности ученика од поступака других лица служе и одредбе члана 19 и члана 20 овог Правилника.

Члан 19.

За време трајања наставе и других активности, стално су откључана главна улазна врата Школе и капија која води у школско двориште.

За откључавање капија на школском дворишту и улазних врата овлашћен је домар Школе.

Домар откључава капију на школском дворишту 30 минута пре почетка наставе и главна улазна врата, улаз за ученике, проверава стање школских просторија и о томе обавештава директора, помоћника директора или секретара, а у случају потребе предузима неопходне мере.

Члан 20.

Када се у Школи не изводи настава и друге активности, све капије на школском дворишту и сва улазна врата на школској згради су закључана.

За откључавање капије и улаза на почетку радног времена у првој смени и за закључавање капије и улаза на крају радног времена задужен је домар, а у његовом одсуству - друго лице, по овлашћењу директора или помоћника директора.

Члан 21.

Понашање ученика пре, за време и после одржавања наставе и других активности у школи, улаз и излаз из школе, дежурства, односи са другим ученицима и запосленим и друга права, обавезе и одговорности ученика које се односе на њихово понашање, уређени су актом којим се прописују правила понашања у школи.

Обавезе дежурних наставника пре почетка наставе, за време одмора и након завршетка наставе, за време боравка ученика у школи, уређени су актом којим се прописују правила понашања у школи.

Обавезе одељенских старешина, наставника и свих запослених, као и родитеља за време боравка у школи и пријем и кретање лица која долазе у школу, забрана пушења, уношења експлозивних материја и других опасних предмета, уређени су актом којим се прописују правила понашања у школи.

2.Заштита и безбедност од болести и повреда

Члан 22.

Ради остваривања заштите и безбедности ученика од болести и ширења заразе, Школа:

1) стара се о уредности и чистоћи школских просторија и школског дворишта, у складу са санитарно-хигијенским прописима и мерама;

2) организује обављање прописаних периодичних систематских лекарских прегледа запослених и ученика;

3) поступа по мерама надлежних органа наложеним у складу са прописима у области здравства;

4) у случају промена код ученика које се односе на његово здравствено стање обавештава родитеља, предузима хитне мере уколико су неопходне и сарађује са школским лекаром и надлежним здравственим институцијама.

Члан 23.

Ради остваривања заштите и безбедности ученика од повреда, Школа:

1) обезбеђује набавку и коришћење школског намештаја, наставних и других средстава који су безбедни за употребу и одговарају психофизичким својствима ученика;

2) примењује стандарде и нормативе који се односе на школски простор, број ученика у одељењу и друге услове за обављање делатности;

3) обезбеђује стални надзор наставника или стручног сарадника за време рада на уређајима или с предметима који могу изазвати повреду, као и за време извођења активности које представљају потенцијалну опасност за настанак повреде;

Члан 24.

Обавеза родитеља је да ученика, чије је здравствено стање такво да може да представља опасност за друге ученике и запослене, одведу на одговарајући здравствени преглед и не шаљу га на наставу и друге активности које организује Школа, док не добије одговарајућу потврду лекара о здравственој способности.

3. Заштита од пожара, поплаве, електричне струје, удара грома и других опасних појава

Члан 25.

Ради остваривања заштите од пожара, запослени и ученици су дужни да спроводе мере прописане Законом о заштити од пожара ("Сл. гласник РС", бр. 111/2009 и 20/2015), других прописа који уређују ову материју, планова заштите од пожара, одлука надлежног органа јединице локалне самоуправе, школског одбора и других органа, као и општег акта Школе којим се уређују начин, поступак и мере у области противпожарне заштите.

Члан 26.

Ради остваривања заштите и безбедности од поплаве и изливања фекалија, домар свакодневно проверава исправност водоводних и канализационих инсталација и предузима потребне мере у случају уочених промена које могу угрозити безбедност ученика и запослених у Школи.

Сви запослени и ученици обавезни су да без одлагања обавесте домара, директора, помоћника директора или секретара о уоченим променама на водоводним и канализационим инсталацијама, које могу угрозити безбедност ученика и запослених у Школи.

Члан 27.

Ради остваривања заштите и безбедности од електричне струје, домар свакодневно проверава исправност електричних инсталација и предузима потребне мере у случају уочених промена које могу угрозити безбедност ученика и запослених у Школи.

Сви запослени и ученици обавезни су да без одлагања обавесте домара, директора, помоћника директора или секретара о уоченим променама на електричним инсталацијама, које могу угрозити безбедност.

Члан 28.

Уређаји, други предмети и материје који се користе у наставном процесу, за одржавање хигијене или у друге сврхе морају се држати ван домашаја неовлашћених лица, ако могу представљати опасност по живот и здравље ученика.

Члан 29.

Ради остваривања заштите и безбедности од удара грома, Школа редовно проверава исправност громобранских инсталација, у складу са прописима у тој материји.

Сви запослени и ученици обавезни су да без одлагања обавесте домара, директора, помоћника директора или секретара о уоченим променама на громобранским инсталацијама, које могу довести у питање њихово функционисање.

Члан 30.

Заштита и безбедност од других опасних ствари и појава остварује се сходном применом члaна 27 до члана 29 овог правилника.

**4.Осигурање ученика**

**Члан 31.**

Школа је у обавези да на почетку сваке школске године упозна родитеље са могућношћу осигурања ученика од последица несрећног случаја које се могу евентуално десити и са условима под којима се врши осигурање.

Школа је такође у обавези да , уколико постоји заинтересованост родитеља, буде посредник између њих и осигуравајуће организације.

**Члан 32.**

Школа је дужна да на Савету родитеља упозна родитеље са понудама о осигурању које су стигле у Школу и посредоваће између њих и осигуравајуће компаније за коју се они определе.

**IV Заштита и безбедност на путу између куће и школе**

Члан 33.

Директор Школе је обавезан да сарађује са органима надлежним за безбедност саобраћаја и прати стање саобраћајне сигнализације на прилазима Школи.

Сваки запослени обавезан је да о уоченим недостацима на саобраћајној сигнализацији обавести директора, помоћника директора или секретара, који ће ради решавања проблема ступити у контакт с надлежним органима.

Члан 34.

Школа пред надлежним органима покреће иницијативе ради побољшања безбедности у саобраћају на прилазима Школи (постављање "лежећих полицајаца", семафора и других уређаја, организовање дежурства саобраћајних полицајаца и тако даље).

Члан 35.

Заштита ученика у саобраћају обезбеђује се организовањем предавања саобраћајних стручњака, приказивањем филмова о саобраћају, разговором на часовима одељенске заједнице и родитељским састанцима.

**V Заштита и безбедност ван зграде школе и школског дворишта, за време остваривања образовно-васпитног рада и других активности које организује школа**

Члан 36.

На остваривање заштите и безбедности ученика за време боравка на екскурзији или настави у природи, као и за време извођења неке друге активности ван зграде Школе и школског дворишта, примењују се основне одредбе Правилника, а сходно се примењују његове одредбе о остваривању заштите и безбедности ученика у згради Школе и школском дворишту.

1.Заштита и безбедност ученика за време извођења екскурзија и наставе у природи и сличних активности

Члан 37.

Екскурзија и настава у природи, као облици образовно-васпитног рада, изводе се у складу са школским програмом, који је донет на основу одговарајућег важећег наставног плана и програма, годишњим планом рада школе и програмом за организовање екскурзије и наставе у природи.Екскурзија и настава у природи се може изводити након добијене сагласности Савета родитеља Школе.

Члан 38.

Приликом избора понуђача за извођење екскурзије и наставе у природи, Школа ће посебну пажњу посветити његовој оспособљености за остваривање заштите и безбедности ученика за време активности која се организује.

Уговор који се закључује за извођење екскурзије и наставе у природи мора да садржи посебне ставке које се односе на предузимање мера заштите и безбедности ученика.

Оспособљеност понуђача за остваривање заштите и безбедности ученика односи се нарочито на:

1) поседовање одговарајуће лиценце за рад;

2) кадровску и техничку опремљеност за организовање путовања ученика;

3) кадровску и техничку опремљеност за остваривање заштите и безбедности ученика у објекту у којем су смештени (физичко и техничко обезбеђење објекта, обезбеђена медицинска помоћ и тако даље);

4) квалитет исхране ученика.

Смештај ученика на екскурзији и извођење настави у природи мора се обезбедити само у објектима који испуњавају услове за извођење ових облика образовно-васпитног рада.

Пре поласка на наставу у природи Школа обавезно организује лекарски преглед свих ученика.

VI Обавезе школе у заштити од дискриминације, насиља, злостављања, занемаривања, понашања које вређа углед, част или достојанств, страначког организовања и деловања

Члан 39.

Остваривању овог вида заштите и безбедности ученика служе поштовање одредаба правила понашања у Школи и активности стручног тима за заштиту од дискриминације, насиља, злостављања и занемаривања.

Члан 40.

У Школи су забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, огра­ничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расе­љеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравстве­ном стању, сметњи у развоју и инвалидитету, брачном и породичном статусу, осуђи­ваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Школа је у обавези да поступа у складу са актом којим се утврђују ближи критеријуми за препознавање облика дискриминације од стране запосленог, ученика или трећег лица у установи, а који заједнички прописују министар просвете и министар надлежан за послове људских права.

Члан 41.

У Школи је забрањено: физичко, психичко, социјално, сексуално, дигитално и свако друго насиље; злостављање и занемаривање ученика или запослених, одраслог, родитеља односно другог законског заступника или трећег лица у школи.

У Школи је забрањен сваки облик насиља и злостављања од стране ученика, његовог родитеља односно другог законског заступника, или трећег лица над наставником, стручним сарадником или другим запосленим. Због повреде ове забране, против родитеља се покреће прекршајни, односно кривични поступак.

**Члан 42.**

У Школи је забрањено свако понашање запосленог према детету, ученику и одраслом; детета, ученика и одраслог према запосленом; родитеља односно другог законског заступника или трећег лица према запосленом; запосленог према родитељу односно другом законском заступнику детета, ученика и одраслог према другом детету, ученику или одраслом, којим се вређа углед, част или достојанство.

Члан 43.

У Школи није дозвољено страначко организовање и деловање и коришћење простора школе у те сврхе.

**VII Завршне одредбе**

Члан 44.

Измене и допуне овог правилника врше се на исти начин и по поступку прописаном за његово доношење.

Члан 45.

Даном ступања на снагу Правилника престаје да важи Правилник о мерама, начину и поступку заштите и безбедности ученика ОШ“Петар Лековић“ Пожега, заведен под деловодном бројем 48/5 од 27.2.2012. године.

Члан 46.

Правилник ступа на снагу осмог дана од дана објављивања на огласној табли Школе.

Председник Школског одбора

Жарко Ковачевић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Правилник је заведен под деловодним бројем 176/8, од 05.4. 2018. године, објављен је на огласној табли Школе дана 09.4.2018. године, а ступио је на снагу дана 17.4.2018 . године.

Секретар Школе,

Душанка Јоковић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_